אסף חממי

אסף חממי (2 בדצמבר 1982 – 7 באוקטובר 2023) היה קצין בצה"ל בדרגת אלוף-משנה, ששימש מפקד חטיבת קטיף (דרומית) באוגדת עזה. קודם לכן שימש מפקד חטיבת הנגב, מפקד בא"ח עוז, מפקד גדוד צבר ומפקד יחידת רימון.

נפל בטבח שבעה באוקטובר וגופתו נחטפה לעזה. ב-2 בנובמבר 2025 היא הוחזרה לישראל במסגרת הסכם חמאס–ישראל.

 ביוגרפיה 
חממי נולד לאילן וקלרה, ולו אח אחד. הוא גדל בראש העין ולמד בתיכון "בגין" בעיר. התגייס לצה"ל בשנת 2001, שובץ בחטיבת גבעתי והתקבל לפלס"ר גבעתי. עבר מסלול הכשרה כלוחם, קורס מ"כים חי"ר וקורס קציני חי"ר. בסיום הקורס שב לפלס"ר ומונה למפקד צוות. בהמשך שימש מפקד פלוגת ההכשרות בגדס"ר גבעתי. לאחר מכן מונה למפקד הפלוגה המסייעת בגדוד רותם. באפריל 2010 קיבל את אות מצטיין הרמטכ"ל, גבי אשכנזי. בהמשך שירת בתפקידי פיקוד ביחידת מגלן. בשנת 2012 מונה למפקד יחידת רימון, ושירת בתפקיד עד 2013. לאחר מכן מונה לסגן מפקד גדוד שקד.

בשנת 2015 הועלה לדרגת סא"ל ומונה לסגן מפקד החטיבה הצפונית באוגדת עזה, ושימש בתפקיד עד 2016. ב-30 בספטמבר 2016 מונה למפקד גדוד צבר, תפקיד בו שירת עד 27 באוגוסט 2018. הקים את בא"ח עוז ופיקד עליו בשנים 2018–2020. ביולי 2020 הועלה לדרגת אל"ם ומונה למפקד חטיבת הנגב, ושירת בתפקיד עד 9 במאי 2022. ב-29 במאי 2022 מונה למפקד החטיבה הדרומית באוגדת עזה.

חממי שהה ב־7 באוקטובר 2023 במחנה רעים. עם התחלת מתקפת חמאס נכנס חממי לחמ"ל בעקבות ירי התמ"ס, הבין כי מתפתח אירוע באזור נירים, יצא כמה דקות אחר כך עם החפ"ק שלו לשם (06:35). כמה דקות אחר כך, כשהבין שמדובר בפשיטות רבות, הכריז ברשת הקשר "מלחמה", והנחה להקפיץ את כל הכוחות לגדר ואת כיתות הכוננות ביישובים. כאשר הבין כי מדובר במתקפה רחבה, כבר היה בתוך קרב בקיבוץ נירים, מוקף באויב. הוא נהרג ב־7:00 בבוקר בקירוב, תוך הפגנת גבורה אישית. איתו נהרגו שניים מחיילי החפ"ק שלו, סמ"ר תומר אחימס וסמל קיריל ברודסקי. גופות השלושה נחטפו לעזה. ב-24 ביולי 2024 חולצו גופותיהם של שני הלוחמים מהחפ"ק שנפלו יחד איתו והושבו לישראל.

גופתו של חממי הוחזרה מרצועת עזה ב-2 בנובמבר 2025 יחד עם גופותיהם של סרן עומר נאוטרה וסמ"ר עוז דניאל, וזוהתה במרכז הלאומי לרפואה משפטית. הוא הובא לקבורה בבית הקברות הצבאי קריית שאול.

 חיים אישיים 
חממי היה נשוי לספיר, ולהם שלושה ילדים. התגורר בקריית אונו.

דודו  שהיה לוחם בגולני נהרג בתאונת אימונים בביסלמ"ח ב-1985.

היה בעל תואר ראשון ותואר שני במדעי המדינה וביטחון מאוניברסיטת חיפה.

 הנצחה 
להנצחתו וכדי להנחיל את ערכיו הוקם מרכז אסף, עמותת אוהבי אסף – בדרכו של אל"ם אסף חממי. עמותה שהוקמה "לחיזוק החוסן הלאומי על ידי העצמת המשאב האנושי – אנשי המילואים. החוסן ישמר/ייבנה דרך עיבוד השירות הצבאי, ליווי לאורך זמן ותמיכה בהשתלבותם בעולם האזרחי והמקצועי.

בית ספר "אסף" בראש העין בשכונת פסגות אפק, קרוי על שמו. עיריית פתח תקווה קראה על שמו גשר להולכי רגל בשכונת אם המושבות.

לזכרו נכתב השיר מגדלור, אותו כתב ושר הזמר סהר טויטו. את הקליפ לשיר הפיקו יחדיו טויטו ואשתו של חממי, ספיר. בקליפ משתתפים ספיר ושלושת ילדיו.

 קישורים חיצוניים 



 הערות שוליים 

קטגוריה:לוחמי יחידת מגלן
קטגוריה:מפקדי גדוד צבר
קטגוריה:מפקדי חטיבת הנגב
קטגוריה:מפקדי החטיבה הדרומית באוגדת עזה
קטגוריה:אלופי-משנה בצה"ל
קטגוריה:מעוטרי אות מצטיין הרמטכ"ל
קטגוריה:בוגרי תיכון בגין (ראש העין)
קטגוריה:בוגרי אוניברסיטת חיפה
קטגוריה:ראש העין: אישים
קטגוריה:קריית אונו: אישים
קטגוריה:חללי צה"ל בטבח שבעה באוקטובר
קטגוריה:חטופים ישראלים שנרצחו במלחמת חרבות ברזל
קטגוריה:בני ערובה וחטופים בטבח שבעה באוקטובר
קטגוריה:שבויי צה"ל
קטגוריה:נעדרי צה"ל שגופותיהם אותרו
קטגוריה:מפקדי חטיבות במלחמת חרבות ברזל
קטגוריה:אישים הקבורים בבית הקברות הצבאי קריית שאול
קטגוריה:ישראלים שנולדו ב-1982
קטגוריה:ישראלים שנפטרו ב-2023